钦定古今图书集成/理学汇编/学行典/第012卷 > 《有物混成赋》宋·王曾
## 钦定古今图书集成/理学汇编/学行典/第012卷 > 《有物混成赋》宋·王曾

妙物难模，先天有诸。著自无名之始，生乎立极之初。
不缩不盈，赋象宁穷于广狭；匪雕匪斲，流形罔滞于
盈虚。原夫未辨两仪，中含四象。虽欲兆于形质，曾莫
知夫影响。问洪纤而莫得，自契胚浑；考上下以都忘，
孰分天壤。及夫大朴将散，三光欲萌，清浊待兹而一
判，昏明由是以相生。然后品汇咸观，用作有形之始；
淳和外发，或知至道之精。是何小不隐于纤芥，大不
充于寰海。配一气以冥运，亘终古而斯在。纵阴阳之
推荡，我质难移；任变化之纷纭，斯形不改。岂不以“有
者真有之基，物者生物之先。冥搜而兆朕斯显，寂听
而音容莫传。得我之小者，散而为草木；得我之大者，
聚而为山川。视焉且无，讶深蟠于厚地；抟之不得，疑
上极于高天。”本自强名，诚难取类。其始《也，既出无而
入有；其终也，亦规天而矩地》。既不可指掌而窥，又不
可因人而致。明君体之而成化，则所谓无为而为。君
子执之而立身，亦同乎“不器之器。无反无侧，神之听
之，谅潜形于恍惚，实委化于希夷。倾毁何由，固秉持
之在我；刚柔有体，将用舍以随时。今我后掌握道枢，
恢张天纪，将穷理以尽性，思反古而复始。巍巍乎执
大象而抚域中，达妙有之深旨。”